CELEX: 32018R1567
Language: el
Date: 2018-10-18 00:00:00
Title: Εκτελεστικός κανονισμός (ΕΕ) 2018/1567 της Επιτροπής, της 18ης Οκτωβρίου 2018, για τη διόρθωση του εκτελεστικού κανονισμού (ΕΕ) 2018/249 σχετικά με τη χορήγηση άδειας για την ταυρίνη, τη β-αλανίνη, την L-αλανίνη, την L-αργινίνη, το L-ασπαρτικό οξύ, την L-ιστιδίνη, την D,L-ισολευκίνη, την L-λευκίνη, την L-φαινυλαλανίνη, την L-προλίνη, την D,L-σερίνη, την L-τυροσίνη, την L-μεθειονίνη, την L-βαλίνη, την L-κυστεΐνη, τη γλυκίνη, το όξινο γλουταμικό νάτριο και το L-γλουταμικό οξύ ως πρόσθετων υλών ζωοτροφών για όλα τα ζωικά είδη, και για τη μονοένυδρη υδροχλωρική L-κυστεΐνη για όλα τα είδη με εξαίρεση τις γάτες και τους σκύλους (Κείμενο που παρουσιάζει ενδιαφέρον για τον ΕΟΧ)

19.10.2018   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 262/31
               
            
         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2018/1567 ΤΗΣ ΕΠΙΤΡΟΠΉΣ
         της 18ης Οκτωβρίου 2018
         για τη διόρθωση του εκτελεστικού κανονισμού (ΕΕ) 2018/249 σχετικά με τη χορήγηση άδειας για την ταυρίνη, τη β-αλανίνη, την L-αλανίνη, την L-αργινίνη, το L-ασπαρτικό οξύ, την L-ιστιδίνη, την D,L-ισολευκίνη, την L-λευκίνη, την L-φαινυλαλανίνη, την L-προλίνη, την D,L-σερίνη, την L-τυροσίνη, την L-μεθειονίνη, την L-βαλίνη, την L-κυστεΐνη, τη γλυκίνη, το όξινο γλουταμικό νάτριο και το L-γλουταμικό οξύ ως πρόσθετων υλών ζωοτροφών για όλα τα ζωικά είδη, και για τη μονοένυδρη υδροχλωρική L-κυστεΐνη για όλα τα είδη με εξαίρεση τις γάτες και τους σκύλους
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΚ) αριθ. 1831/2003 του Ευρωπαϊκού Κοινοβουλίου και του Συμβουλίου, της 22ας Σεπτεμβρίου 2003, για τις πρόσθετες ύλες που χρησιμοποιούνται στη διατροφή των ζώων (1), και ιδίως το άρθρο 9 παράγραφος 2,
         Εκτιμώντας τα ακόλουθα:
         
                     (1)
                  
                  
                     Ο εκτελεστικός κανονισμός (ΕΕ) 2018/249 της Επιτροπής (2) εγκρίνει ορισμένες πρόσθετες ύλες ζωοτροφών ως αρωματικές ύλες, συμπεριλαμβανομένων της γλυκίνης, της L-κυστεΐνης και της μονοένυδρης υδροχλωρικής L-κυστεΐνης.
                  
               
                     (2)
                  
                  
                     Υπάρχει σφάλμα στο παράρτημα του εκτελεστικού κανονισμού (ΕΕ) 2018/249, στην καταχώριση για τη γλυκίνη όπου, στη στήλη «Λοιπές διατάξεις», αναφέρεται ότι στην ετικέτα της πρόσθετης αυτής ύλης πρέπει να αναγράφεται ότι η συνιστώμενη μέγιστη περιεκτικότητα σε δραστική ουσία της πλήρους ζωοτροφής με περιεκτικότητα σε υγρασία 12 % για όλα τα άλλα είδη και κατηγορίες είναι 25 g/kg. Σύμφωνα με τη γνώμη της Ευρωπαϊκής Αρχής για την Ασφάλεια των Τροφίμων (3) που εκδόθηκε για την έγκριση αυτής της πρόσθετης ύλης ζωοτροφών, η ορθή ποσότητα είναι 25 mg/kg.
                  
               
                     (3)
                  
                  
                     Υπάρχουν σφάλματα στο παράρτημα του εκτελεστικού κανονισμού (ΕΕ) 2018/249, στις καταχωρίσεις για την L-κυστεΐνη και τη μονοένυδρη υδροχλωρική L-κυστεΐνη όσον αφορά τη διαδικασία παρασκευής της δραστικής ουσίας. Ειδικότερα, ενώ αναφέρεται στη στήλη «Σύνθεση, χημικός τύπος, περιγραφή, αναλυτική μέθοδος» ότι η δραστική ουσία παράγεται με χημική σύνθεση ή με υδρόλυση πρωτεϊνών, στο μέρος αυτό, παραλείπεται να αναφερθεί ότι η υδρόλυση πρωτεϊνών γίνεται με ζωικές ή φυτικές πρωτεΐνες, επομένως δεν επιτρέπεται η χρήση τριχών κεφαλής ανθρώπου που θα μπορούσαν να χρησιμοποιηθούν ως πηγή προκειμένου η υδρόλυση να παραγάγει τη συγκεκριμένη πρόσθετη ύλη.
                  
               
                     (4)
                  
                  
                     Οι λανθασμένες διατάξεις έχουν προκαλέσει σύγχυση στους υπευθύνους επιχειρήσεων ζωοτροφών όσον αφορά τις πραγματικές διατάξεις για τη διάθεση στην αγορά των οικείων πρόσθετων υλών. Η κατάσταση αυτή έχει προκαλέσει ανασφάλεια δικαίου ως προς το εφαρμοστέο κανονιστικό πλαίσιο. Κατά συνέπεια, τα σφάλματα αυτά έχουν οδηγήσει σε κάποια διατάραξη της αγοράς, που συνδέεται με την υπό αμφισβήτηση χορήγηση άδειας κυκλοφορίας στην αγορά και χρήσης της γλυκίνης, της L-κυστεΐνης και της μονοένυδρης υδροχλωρικής L-κυστεΐνης. Ως εκ τούτου, οι διορθώσεις στον εκτελεστικό κανονισμό (ΕΕ) 2018/249 θα πρέπει να ισχύσουν αναδρομικά από την ημέρα έναρξης ισχύος του εν λόγω εκτελεστικού κανονισμού, προκειμένου να αποκατασταθεί η ασφάλεια δικαίου όσον αφορά το κανονιστικό καθεστώς των πρόσθετων υλών που υπόκεινται σε σφάλματα, ούτως ώστε να αποφευχθούν τυχόν επιζήμιες συνέπειες για τους οικείους υπευθύνους επιχειρήσεων και, κατά συνέπεια, να επανέλθει η σταθερότητα στην αγορά.
                  
               
                     (5)
                  
                  
                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Το παράρτημα του εκτελεστικού κανονισμού (ΕΕ) 2018/249 τροποποιείται σύμφωνα με το παράρτημα του παρόντος κανονισμού.
         
         
            Άρθρο 2
            Έναρξη ισχύος
            Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.
            Εφαρμόζεται από τις 15 Μαρτίου 2018.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 18 Οκτωβρίου 2018.
            
               
                  Για την Επιτροπή
               
               
                  Ο Πρόεδρος
               
               Jean-Claude JUNCKER
            
         
         
            (1)  ΕΕ L 268 της 18.10.2003, σ. 29.
         
            (2)  Εκτελεστικός κανονισμός (ΕΕ) 2018/249 της Επιτροπής, της 15ης Φεβρουαρίου 2018, σχετικά με τη χορήγηση άδειας για την ταυρίνη, τη β-αλανίνη, την L-αλανίνη, την L-αργινίνη, το L-ασπαρτικό οξύ, την L-ιστιδίνη, την D,L-ισολευκίνη, την L-λευκίνη, την L-φαινυλαλανίνη, την L-προλίνη, την D,L-σερίνη, την L-τυροσίνη, την L-μεθειονίνη, την L-βαλίνη, την L-κυστεΐνη, τη γλυκίνη, το όξινο γλουταμικό νάτριο και το L-γλουταμικό οξύ ως πρόσθετων υλών ζωοτροφών για όλα τα ζωικά είδη, και για τη μονοένυδρη υδροχλωρική L-κυστεΐνη για όλα τα είδη με εξαίρεση τις γάτες και τους σκύλους (ΕΕ L 53 της 23.2.2018, σ. 134).
         
            (3)  Δελτίο EFSA 2014· 12(5):3670.
      
      
         
            ΠΑΡΑΡΤΗΜΑ
            Το παράρτημα του εκτελεστικού κανονισμού (ΕΕ) 2018/249 τροποποιείται ως εξής:
            
                        1.
                     
                     
                        Στην καταχώριση που αφορά την ουσία 2b17034 γλυκίνη, η στήλη «Λοιπές διατάξεις» διορθώνεται ως εξής:
                        
                                    α)
                                 
                                 
                                    Το σημείο 3 αντικαθίσταται από το ακόλουθο κείμενο:
                                    
                                                «3.
                                             
                                             
                                                Στην ετικέτα της πρόσθετης ύλης πρέπει να αναγράφονται τα ακόλουθα: «Συνιστώμενη μέγιστη περιεκτικότητα σε δραστική ουσία της πλήρους ζωοτροφής με περιεκτικότητα σε υγρασία 12 %:
                                                
                                                            —
                                                         
                                                         
                                                            20 g/kg για γάτες και σκύλους,
                                                         
                                                      
                                                            —
                                                         
                                                         
                                                            25 mg/kg για όλα τα άλλα είδη και κατηγορίες.».
                                                         
                                                      
                                          
                              
                                    β)
                                 
                                 
                                    Το σημείο 5 αντικαθίσταται από το ακόλουθο κείμενο:
                                    
                                                «5.
                                             
                                             
                                                Η λειτουργική ομάδα, ο αριθμός ταυτοποίησης, η ονομασία και η προστιθέμενη ποσότητα της δραστικής ουσίας πρέπει να αναφέρονται στην επισήμανση των πρώτων υλών ζωοτροφών και των σύνθετων ζωοτροφών όταν η πλήρης ζωοτροφή με περιεκτικότητα σε υγρασία 12 % έχει περιεκτικότητα σε δραστική ουσία που υπερβαίνει τα:
                                                
                                                            —
                                                         
                                                         
                                                            20 g/kg για γάτες και σκύλους,
                                                         
                                                      
                                                            —
                                                         
                                                         
                                                            25 mg/kg για όλα τα άλλα είδη και κατηγορίες.».
                                                         
                                                      
                                          
                              
                  
                        2.
                     
                     
                        Στην καταχώριση που αφορά την ουσία 2b17033 L-κυστεΐνη, στη στήλη «Σύνθεση, χημικός τύπος, περιγραφή, αναλυτική μέθοδος», το κείμενο «Παράγεται με χημική σύνθεση ή υδρόλυση πρωτεϊνών» αντικαθίσταται από το κείμενο «Παράγεται με χημική σύνθεση ή υδρόλυση ζωικών ή φυτικών πρωτεϊνών».
                     
                  
                        3.
                     
                     
                        Στην καταχώριση που αφορά την ουσία 2b920 μονοένυδρη υδροχλωρική L-κυστεΐνη, στη στήλη «Σύνθεση, χημικός τύπος, περιγραφή, αναλυτική μέθοδος», το κείμενο «Παράγεται με χημική σύνθεση ή υδρόλυση πρωτεϊνών» αντικαθίσταται από το κείμενο «Παράγεται με χημική σύνθεση ή υδρόλυση ζωικών ή φυτικών πρωτεϊνών».